b'\n_START_ARTICLE_\nDirektemelding\n_START_PARAGRAPH_\nDirektemelding, lynmelding eller instant messaging (IM), er en fellesbetegnelse for en type kommunikasjon over nett som skiller seg fra e-post med at samtalen foreg\xc3\xa5r i tiln\xc3\xa6rmet sanntid. De forskjellige partene logger seg p\xc3\xa5 en av flere tjenere hos direktemeldingstjenesten, disse holder orden p\xc3\xa5 hvem som er tilgjengelig og ikke. Meldinger sendes fra den ene part til den andre s\xc3\xa5 snart meldingen er skrevet, via en tjener. P\xc3\xa5 denne m\xc3\xa5ten blir samtalen mer som en telefonsamtale enn en brevveksling. Direktemeldinger har sitt opphav fra UNIX talk-programmet fra omkring 1970._NEWLINE_Begrepet \xc2\xabdirektemelding\xc2\xbb er til dels misvisende. Tjenesten gir ikke en meldingsutveksling direkte mellom to klienter. Alle meldinger sendes via (og kan avleses p\xc3\xa5) tjenesteleverand\xc3\xb8rens tjenere. Flere tjenesteleverand\xc3\xb8rer har ogs\xc3\xa5 sluttbrukerlisenser som regulerer rettighetene til og omfanget av meldinger som sendes via deres system.\n_START_SECTION_\nTelefoni\n_START_PARAGRAPH_\nMange direktemeldingsklienter har ogs\xc3\xa5 innebygde funksjoner for telefoni eller ogs\xc3\xa5 videotelefoni. Denne delen for telefoni kan v\xc3\xa6re knyttet opp til telenettet og programmer med slik funksjonalitet kalles i denne sammenhengen softphone.'